
5773.  Odlok o spremembah in dopolnitvah zazidalnega načrta VS 236 Ig, stran 16181.
Na podlagi 12., 17., 23., 24., 27. in 29. člena Zakona o urejanju prostora (Uradni list RS, št. 110/02, 8/03 in 58/03), Statuta Občine Ig (Uradni list RS, št. 2/00, 68/01 in 3/03) in Programa priprave sprememb in dopolnitev zazidalnega načrta VS 236 Ig (Uradni list RS, št. 90/04) je Občinski svet občine Ig na 15. redni seji dne 9. 12. 2004 sprejel

O D L O K
    o spremembah in dopolnitvah zazidalnega načrta VS 236 Ig

1. člen

Zazidalni načrt VS 236 Ig (Uradni list SRS, št. 9/85) temelji na grafičnih prilogah in pravilniku za izvajanje zazidave v območju zazidalnih otokov S9-1, S9-2, S10-1 S11 in P2, ki se s tem odlokom spreminja in dopolnjuje.

2. člen

V 6. členu pravilnika se doda naslednje besedilo: »Na JV delu območja v neposredni bližini objekta št. 61 in vzhodno od obstoječega objekta se doda nov manjši objekt poimenovan »D«, dim. 7.00 m x 7.60 m s prizidkom 2.13 m x 4.27 m. Objekt ni podkleten in ima samo bivalno etažo pritličja. Naklon se prilagaja okoliškim objektom in znaša 35°. Kolenčni zid ni predviden. Minimalni odmiki od sosednjih meja so v skladu z zakonom o graditvi objektov (ZGO-1 – Uradni list 110/02). Uvoz ima iz obstoječe ulice. Na funkcionalnem zemljišču je potrebno urediti dvoje parkirnih mest. Komunalno se objekt priključi na izvedeno komunalno infrastrukturo, in sicer na: vodovod, elektriko, meteorno in fekalno kanalizacijo in na plin.«

3. člen

20. člen pravilnika se spremeni tako, da se glasi: »Območje predvidenega rezervata za centralne dejavnosti se ne varuje več za potrebe storitvenih dejavnosti, ker se le-te načrtujejo v samem centru občine. Namesto tega se v tem delu predvidijo trije novi stanovanjski objekti.«

4. člen

Neposredno ob glavni cesti R-642 (Ljubljana–Ig) s skupnim uvozom iz te ceste se predvidita dva stanovanjska objekta dimenzij 10.00 m x 13.20 m poimenovana »A« in »B«, od katerih je objekt »A« nadomesten, ker se na parceli ruši star stanovanjski objekt. Objekta sta pritlična z izkoriščeno mansardo, naklonom 35° in kolenčnim zidom do 1.30 m. Iz oblikovalskega vidika je streha obdelana s čopi in frčadami. Fasade naj se obdela v svetlih pastelnih tonih.

Odmik objektov od ceste je 8.00 m, od ostalih sosednjih parcel pa več kot 4.00 m. Ob cesti vzdolž celotnega vzhodnega roba gradbene parcele v odmiku 1 m od roba ceste je predvidena betonska ograja oziroma bet. parapetni zid višine 0.50 m. Obema objektoma je potrebno na funkcionalnem zemljišču urediti po dvoje parkirnih mest.
    Za realizacijo objekta »A« je potrebna predhodna porušitev starega stanovanjskega objekta s parcelno št. 112 k.o. Ig.

5. člen

V južnem delu zazidalnega otoka S10/1 se predvidi stanovanjski objekt dimenzije 9.00 x 12.00 m poimenovan »C«, ki bo pritličen z izkoriščeno mansardo, naklonom 35° in kolenčnim zidom do 1.30 m. Streha se obdela s čopi in po potrebi s frčadami. Dimenzije imajo toleranco ±1.00 m. Fasade naj se obdela v svetlih pastelnih tonih.
    Dostop do objekta je iz obstoječe lokalne ceste s parc. št. 2807/1. Na funkcionalnem zemljišču je potrebno urediti dvoje parkirnih mest. Povezovalna cesta, ki je bila predvidena z zazidalnim načrtom je z ukinitvijo centralnih dejavnosti izgubila svojo funkcijo in se je ne predvideva več.

6. člen

Ostalo nepozidano območje zazidalnega otoka S10/1 ohrani značaj kmetijskih oziroma zelenih površin, ki so v individualni lasti. Ohranja se rezervat za cesto IG–Kurešček, ki poteka skozi celotni zazidalni načrt.
    Ohranijo se tudi obstoječi priključki.

7. člen

Priključki objektov na komunalno infrastrukturo:

Vodovod. Predvideva se dograditev javnega vodovodnega omrežja po projektni nalogi št. 2204V- »Izgradnja vodovoda na Igu«, ki jo je izdelalo JP Vodovod.kanalizacija d.o.o., maj 2003. Nanj bo možno priključiti objekta »A« in »B«. Objekt »C« se priključi na obstoječe vodovodno omrežje ali na predvideno.
    Kanalizacija. V cesti Ig–Ljubljana je predvidena gradnja javne kanalizacije v ločenem sistemu, za kar je izdelan projekt št. 40-141-00.2001, z naslovom » Kanalizacija naselja Ig – 2 del«, oktober 2001. Komunalne odpadne vode iz objekta »A« in »B« se bodo lahko priključile na predvideni odpadni kanal, padavinske vode iz streh in utrjenih površin pa na predvideni padavinski kanal.

Objekt »C« se priključi na obstoječ fekalni in meteorni kanal, ki potekata po lokalni povezovalni cesti s parc. št. 2807/1. Do javnih kanalov je potrebna izgradnja priključnih kanalov.

Elektrika. Objekt »A« in »B« se priključita preko prostostoječe elektro omarice na obstoječo kabelsko omarico kot je to razvidno iz grafične priloge št. 4. Objekt »C« se priključi na najbližji NN elektrovod na objektu s parc. št. 104/4. Povezava naj bo v kabelski izvedbi.

Telefon. Priključki se izvedejo na obstoječe telefonsko omrežje

Plin – načrtovana je izgradnja srednjetlačnega plinovodnega omrežja tudi za severni del naselja. Do takrat se predvidi postavitev plinohramov utekočinjenega naftnega plina, in sicer enega za objekta »A« in »B« in enega za objekt »C«.

8. člen

21., 22. in 23. člen se črta in nadomesti z naslednjim besedilom. »Proste površine, ki so bile predvidene za zaklonišča in otroška igrišča se namenijo parkovnim oziroma rekreacijskim površinam, če se ne pokažejo nujne potrebe za drugo namembnost«.

9. člen

Na funkcionalnih površinah parcel je dovoljena gradnja prizidkov, ki so oblikovno usklajeni z osnovnim objektom in skupaj z ostalimi zgrajenimi objekti na parceli ne presegajo 40% površine legalno zgrajenega objekta.

10. člen

Gradnja pomožnih objektov je dovoljena v skladu s »Pravilnikom o vrstah zahtevnih, manj zahtevnih in enostavnih objektov, o pogojih za gradnjo enostavnih objektov brez gradbenega dovoljenja in o vrstah del, ki so v zvezi z objekti in pripadajočimi zemljišči.« (Uradni list RS, št. 114/03) pod enakimi pogoji kot v 9. členu.

11. člen

Spremembe in dopolnitve zazidalnega načrta VS 236 Ig so na vpogled vsem zainteresiranim na Občini Ig in Upravni enoti Vič Rudnik.

12. člen

Ta odlok začne veljati naslednji dan po objavi v Uradnem listu Republike Slovenije.



Št. 350-05/04-001

Ig, dne 10. decembra 2004.

Župan
    Občine Ig
    Janez Cimperman l. r.

